בס"ד

**מתכונת ראשונה במחשבת ישראל**

א. משך הבחינה: שעה וחצי. (הארכת זמן: 1:52)

ב. בשאלון זה שלושה חלקים: חלק ראשון – 18X2 = 36 נקודות

 חלק שני - 16X3 = 48 נקודות

 חלק שלישי - 16X1 = 16 נקודות

 סה"כ 100 נקודות

ג. שאלון מותאם: חלק ראשון – שאלה אחת.

 חלק שני – שתי שאלות.

 חלק שלישי – שאלה אחת.

סה"כ 4 שאלות, לכל שאלה 25 נקודות.

**חלק ראשון – פרק א' (2 שאלות מתוך 3):**

1) **א.** המהר"ל, תפארת ישראל:

"...אל יחשוב האדם בנפשו: שלום יהיה לי, אף אם אני אשב בטל מבלי עמל כלל" –

מהי החשיבות של העמל בחייו של האדם?

האם יש אותה חשיבות לעמל גם עבור הבהמה? הסבירי.

 **ב.** הרש"ר הירש, פירוש לספר בראשית:

גילה נוהגת לומר מדי פעם להוריה ולחברותיה ביאוש:

"ככה אני, מה אפשר לעשות, אני לא יכולה להשתנות!"

הסבירי מדוע גילה טועה באמירה זו, וכיצד מוכיח הרש"ר הירש מחטא אדם הראשון ומהעונש שקיבל, שגילה בהחלט יכולה להשתנות.

2) הרמח"ל, מסילת ישרים:

 **א.** 1. פרק א': לשם מה נברא האדם? היכן ישיג את מטרתו בשלמות? מהו, לפי זה, תפקידו בעולם הזה?

 2. "כי כל ענייני העולם הזה – בין לטוב בין למוטב (=לרע) הנה הם ניסיונות לאדם".

 הביאי שתי דוגמאות הפוכות, שכל אחת מהן היא ניסיון לאדם, והסבירי מהו הניסיון.

 **ב.** פרק יט: על מה שכתב הרמח"ל בעצמו בפרק א', הוא טוען כאן: "לא נוכל לומר שתהיה כוונה זו רעה, אכן לא נוכל לומר גם כן, שתהיה היותר טובה".

 1. מדוע אין המטרה המוזכרת בפרק א' מטרה כל כך טובה?

 2. מהי המטרה הטובה לעובד ה' אמתי?

 3. מה הוא צריך לעשות כדי להשיג מטרה זו – באופן פרטי ובאופן כללי?

3) הרב דסלר, מכתב מאליהו:

 **א.** "אך יתבונן נא האדם, כי לאשר יתן, יאהב".

 לפי הרב דסלר, מה יעשה אדם אשר איננו מחבב כל כך את חברו, כדי לקיים בו את מצוות "ואהבת לרעך כמוך"? הסבירי.

 **ב.** "כי לא יכיר החסד אלא מי שיש בו חסד"...

 "שאין משיג במידות ה' יתברך אלא לפי מה שיש בו כעין אותן המידות".

 הסבירי כל אחת מן הקביעות הללו של הרב דסלר, וכתבי, לפי דבריו, מהי מטרת האדם בעולם.

בס"ד

**חלק שני – פרק ב' (3 שאלות מתוך 4):**

4) ריה"ל, כוזרי; ר' נחמן מברסלב, ליקוטי מוהר"ן; רבנו בחיי, חובות הלבבות:

**א.** תלמידה בכיתה י"ב טוענת: "אני כבר מאמינה אמונה שלמה ותמימה בהקב"ה, אינני צריכה ללמוד מחשבת ישראל".

תארי לך, שר' יהודה הלוי (כוזרי), ר' נחמן מברסלב (ליקוטי מוהרן) ורבנו בחיי (חובות הלבבות) מקיימים דיון בשאלה: האם לשחרר את התלמידה משיעורי מחשבת ישראל.

מה תהיה עמדתו של כל אחד מהמשתתפים, וכיצד ינמק את דבריו?

**ב.** איזו עמדה – מהעמדות שכתבת בסעיף א' – היית **את** עונה לתלמידה זו, ומדוע בחרת דווקא בעמדה זו?

5) **א.** נידה, דף ל' עמ' ב'; מדרש הגדול:

משני מדרשים ניתן ללמוד שתי דרכים שונות להגיע אל האמונה.

1. הסבירי את הדרכים השונות להגיע אל האמונה לפי המדרש על הולד במעי אמו (נידה, ל:) ולפי המדרש על אברהם אבינו שחיפש מנהיג לבירה (מדרש הגדול).

2. עם איזו דרך את מזדהה יותר?

3. "כיוון שראה אותו הקב"ה שהוא מצטער" (מדרש הגדול) – מה המשפט הזה במדרש הגדול מוסיף לעניין תהליך חיפוש האמונה?

**ב.** הרב דסלר, מכתב מאליהו:

הרב דסלר מתאר חמש דרכים לרכוש את מצות האמונה, אחת גבוהה מחברתה.

בחרי שתיים מהדרכים שהוא מציין, והסבירי אותן בהרחבה.

היכן היית ממקמת את עצמך בדרכי האמונה? מדוע?

6) ריה"ל, הכוזרי; הרמב"ם, איגרת תימן:

**א.** 1. ריה"ל: מה היתה תשובת החבר למלך כוזר, כאשר נשאל על מה מבוססת אמונתו?

 מדוע תמה על כך מלך כוזר, וכיצד יישב החבר את תמיהתו?

 2. הרמב"ם: מהו "העמוד שהאמונה סובבת עליו", ומדוע הוא חשוב כל כך לביסוס האמונה?

**ב.** ריה"ל: "אולם חיוב התורה עלינו הוא מצד מה שהוציאנו האלוה ממצרים, ומצד היות לו התחברות עמנו, בהיותנו סגולת בני האדם".

מה הן חמש המדרגות בבריאה, לפי ריה"ל, ובמה עם ישראל הוא "סגולת בני האדם"?

7) הרב קוק, אגרות הרא"ה, אגרת תקנ"ה:

**א.** "שני דברים עיקריים ישנם, שהם בונים יחד את קדושת ישראל":

1. הסבירי מהם שני הדברים הללו. איזה מהם הוא הכוח הגדול והמשמעותי יותר?

2. איזה מהשניים בולט יותר בתקופת הגאולה, וכיצד רואים זאת?

 (סעיף ב' בעמוד הבא)

**ב.** אמר רב יוסף: (בתרגום:) "יבוא (המשיח) ואזכה לשבת בצל גללי החמור שלו".

1. כיצד מסביר הרב קוק את הביטוי של חז"ל לגבי המשיח: "עני ורוכב על חמור"?

2. מדוע דוקא רב יוסף רוצה להיות בתקופת המשיח, ולשבת אפילו בצל גללי החמור?

**חלק שלישי – פרק ז' (שאלה אחת מתוך 2):**

8) הרב קוק, אורות הקודש:

הרב חנן פורת נשאל בראיון לפני מותו: "האם אתה מפחד מהמוות"?

תשובתו היתה: "כהוא זה – לא מפחד!"

הרב חנן פעל לאורך חייו כמו שהנחה הרב קוק, ולכן לא פחד מהמוות.

על פי הרב קוק מהם שני המאפיינים לאורח חיים של האדם, שיכולים להועיל להפחתת היראה מפני המוות?

הסבירי כיצד הם מפחיתים את יראת המוות.

9) הרמב"ם, הלכות תשובה:

**א.** לדברי הרמב"ם: "הערבים הטפשים האווילים" חושבים שהעולם הבא כולל אכילה ושתיה, בגדי שש ורקמה, כלי כסף וזהב וכו'.

מהו העולם הבא לפי תפישת העולם היהודית ("חכמים ובעלי דעה")?

הסבירי בפירוט את חלקי התיאור.

**ב.** לפי הרמב"ם, מדוע לא הסבירו הנביאים בפירוט כיצד נראה העולם הבא?

ברכה והצלחה, בע"ה!

 ההשתדלות בידיי, ההצלחה בידי ה'!

 אוהבת, סיגל.

בס"ד

**תשובות:**

פרק ראשון:

1) א. אדם צריך לעמול כדי להוציא מן הכוח אל הפועל ולממש את הפוטנציאל שקיים בו. הבהמה אינה צריכה לעמול כך, כי מה שיש בה בחוץ, זה כל מה שיש בה. אין לה פוטנציאל פנימי שצריך לממש.

ב. גילה טועה, כי אמירה כזו היא אמירה שקובעת, שחטא אדם הראשון הכתים את נשמתנו, ואין לנו יכולת לתקן ולחזור להיטהר. זו טעות! ההוכחה: אדם הראשון לא נענש בעונש ששינה את מהותו אלא רק בשינוי התנאים החיצוניים. מהותו לא השתנתה, מכאן שגם נשמתו נשארה זכה וטהורה כבתחילה. וכך אנו אומרים בתפילה: "נשמה שנתת בי – טהורה היא", לכן גם גילה יכולה לתקן ולשפר את מעשיה.

2) א. פרק א': האדם נברא כדי להתענג על ה'. זה יקרה בשלמות רק בעולם הבא. לפי זה, תפקידנו בעולם הזה הוא להתגבר על הנסיונות, לנצח את החומר, וכמה שהאדם ירוויח בעולם הזה נצחונות רוחניים, כך יזכה לתענוג גדול יותר לעולם הבא. דוגמא לנסיונות: עושר – לראות שאינו שוכח עניים, ומעניק בשפע. עוני – לראות ששמח בחלקו, ועובד את ה' בשמחה גם כשקשה. נסיון נוסף – שלווה מול ייסורים.

ב. פרק י"ט: המטרה אינה כל כך טובה, כי היא למען עצמו. המטרה הטובה לעובד ה' אמתי היא – לקדש את שם ה'. באופן פרטי: להתנהג לפנים משורת הדין, ביושר, בהארת פנים וכו', שיאמרו עליו: כמה נאים מעשיו, כמה טוב ה'". באופן כללי: להתפלל על גאולת ישראל ובנין ירושלים, כי זה יגרום לקידוש השם כללי בעולם.

3) א. הרב דסלר: אדם שאיננו מחבב את חברו, צריך לתת לו יותר, ואז הוא גם יאהב אותו יותר. כי ככל שאדם נותן לחברו ואכפת לו ממנו, כך הוא אוהב אותו יותר.

ב. "כי לא יכיר החסד אלא מי שיש בו חסד": מי שלא קיימת בו מידת החסד, כלומר: נתינה בלי רצון לקבל דבר בתמורה, והוא מהאנשים הנוטלים, אינו מבין איך יתכן שיש אדם שהוא נותן בלי אינטרס. כי מה שאינו נמצא בו, הוא אינו מבין שקיים בכלל. באותה מידה הוא לא יבין מהי מידת הנתינה אצל רבש"ע, ולא יוכל לדבוק במידה זו של ה', כי היא אינה קיימת בו. מטרת האדם בעולם, לפי הרב דסלר, הוא לדבוק במידת הנתינה של הקב"ה – להיות אדם נותן.

פרק שני:

4) א. ר' נחמן: צריך לשחרר את התלמידה משיעורי מחשבת ישראל. היא מאמינה באמונה שלמה ותמימה, וכך צריך להיות.שיעורי מחשבת עלולים לפגוע באמונתה, ולהביא אותה לידי כפירה.

ריה"ל: לא צריך לשחרר אותה משיעורי מחשבת ישראל. היא אמנם טוענת, שהיא מאמינה באמונה תמימה ושלמה, וזה נהדר, אבל יש מעט מאד אנשים שניתנה להם מתנת האמנה בטבע. מנגד, יש דעות רבות בעולם שגורמות לאדם להתפתות להם. לכן בימנו, אדם חייב ללמוד אמונה ולהתחזק, כדי שלא להיגרר אחריהם.

רבנו בחיי: לא צריך לשחרר אותה משיעורי מחשבת ישראל. לימודי אמונה הם חלק מחובות הלבבות, וחובות אלה אינם רשות. הן חלק ממצוות התורה. הרי לא ייתכן שיהיו מצוות רק על האיברים ולא על הלבבות, וגם התורה וגם חז"ל מדגישים את הצורך בעבודת הלב באופן ניוחד.

ב. העמדה שהייתי בוחרת לענות לפיה לתלמידה היא...

5) א. המדרש על הולד במעי אמו מתאר את העובר מקופל ברחם אמו ונר דלוק לו על ראשו, ומלאך מלמד אותו את כל התורה כולה. לפני שהו איוצא מרחם אמו, המלאך סותר לו על פיו ומשכיחו מה שלמד, ומשביע אותו להיות צדיק וכו'. המדרש מלמד, שהאמונה נמצאת בתוך האדם, ואין צורך לחפש אותה רחוק.

המדרש על אברהם אבינו מתאר אותו מחפש את המנהיג של העולם. כיוון שראה "כביסה אדומה ואח"כ כביסה לבנה" = שמש עולה ואח"כ ירח עולה, הבין שיש מנהיג לבירה, שאחראי עליהם. והצטער מאד. כיוון שראה הקב"ה שהוא מצטער, נתגלה אליו. המדרש מלמד, שניתן להגיע אל האמונה מתוך הסתכלות בטבע, בהשגחה, בהסטוריה של עמ"י וכו'.

אני מזדהה יותר עם...

"כיוון שראה אותו הקב"ה מצטער": כשאדם באמת רוצה להגיע אל האמונה ולדבוק בה', הקב"ה מתגלה אליו, ונותן לו סימנים.

ב. דרך חיצונית – הרגל, חינוך, בע"ה, ברוך ה', תפילה בלי כוונה וכו'. (להסביר)

דרך ההתבוננות: להביט בטבע, בחוכמת הבריאה, בחוכמת בריאת האדם – בחיבור גוף ונפש, ביצר טוב ורע שנאבקים בתוכו, בהסטוריה המופלאה של עמ"י – וכך להגיע לאמונה.

דרך הקדושה: האמת, שבירת היצר, וההתלהבות. (להסביר ולהרחיב).

דרך הביטחון: שלא ידאג למה שיהיה מחר. יסמוך לגמרי על ה' שידאג לו.

דרך הדבקות: שיוויתי ה' לנגדי תמיד.

הדרך שאני ממוקמת בה...

6) א. 1. תשובת החבר: אני מאמין באלוקי אברהם, יצחק ויעקב, אשר הוציא את בני ישראל מארץ מצרים, והשגיח עלינו במדבר, ועשה לנו נסים...

תמיהת המלך: היית צריך לומר: אני מאמין בבורא עולם, שברא אותי...תשובת החבר: לא היינו בזמן בריאת העולם. האמונה שלנו מבוססת על התגלות להמונים, שאותה אי אפשר להכחיש, ועל השגחה שה' משגיח עלינו באותות ובמופתים. לכן בזה פתחתי את הצהרת האמונה שלי.

2. הרמב"ם: העמוד שהאמונה סובבת עליו הוא מעמד הר סיני. הוא חשוב לביסוס האמונה, כי מעולם לא היה מעמד שבו ראו המונים את ההתגלות של ה' על הר סיני, ואת נבואת משה ומתן תורה שכולם אמת!

ב. חמש המדרגות בבריאה: דומם, צומח , חי מדבר, נביא. עם ישראל הוא "סגולת בני האדם", כי הקב"ה דבק רק בנו, ויש לו התחברות איתנו, גילוי נבואה ודיבור קרוב.

7) א. שני הדברים הם: סגולת ישראל = התורשה, התכונות המיוחדות שעוברות בעמ"י בגנים: ביישנים, רחמנים, גומלי חסדים, מסירות נפש, חכמה, ערבות הדדית...

בחירת ישראל = קיום תורה ומצוות.

החלק של הסגולה הוא הכוח הגדול והמשמעותי יותר, והוא זה שבולט יותר בתקופת הגאולה. רואים זאת ע"פ תכונתם הבולטת של "פושעי ישראל", שאוהבים מאד את ארץ ישראל ומוסרים את נפשם למענה.

ב. "עני ורוכב על חמור": המשיח יבוא בדור של חומריות, בדור ששקוע בחומר. אבל גם לחמור יש קדושה פנימית, קדושת פטר חמור. גם לדור ששקוע בחומר בזמן הגאולה יש קדושה פנימית גדולה – סגולת ישראל. רב יוסף רצה להיות בזמן הגאולה אפילו בצל גללי החמור, כי הוא היה עיוור, וידע לראות בעומק את הטוב שבכל אדם.

חלק שלישי:

8) אורח חיים שמפחית את יראת המוות:

א. לחיות את החיים בערכם האמתי, לחיות חיים רוחניים מלאים עשיית חסד וטוב, לימוד תורה ומצוות, כי דברים אלו הם נצחיים ולעולם אינם נגמרים.

ב. לחיות חיים של התכללות בעם ישראל. להרגיש ממש בפועל את השמחה והעצב של עם ישראל. אם הוא מרגיש ממש חלק מהעם, הרי כשהוא מת, ועם ישראל ממשיך לנצח, גם הוא בעצם חי עימם.

9) א. לפי תפישת היהדות: עולם הבא אין בו לא אכילה ולא שתייה (=כי אין בו גוף, רק נשמה), אלא צדיקים יושבים (=בלא עמל ויגיעה), ועטרותיהם בראשיהם (=זו הדעת שהשיגו בימי חייהם), ונהנים מזיו השכינה (=ממשיכים ללמוד ולהבין מה שלא השיגו בימי חייהם מהחכמה האלוקית).

ב. איננו יכולים לקלוט ולהבין מה זה תענוג רוחני אמתי, כמו שכבד שמיעה אינו מסוגל להבין ולקלוט סמפוניה של צלילים. אם הנביאים היו מסבירים לנו, היינו מנסים לדמיין את זה ללא הצלחה, ובכך ממעיטים מערך העולם הבא.